《庙矶子》
清代·朱雘

大江过涪万，受水日以众。水性杂而争，往往邹鲁閧。

云安两恶滩，东阳庙矶共。夏冬异消长，危险相伯仲。

舟行十月交，东阳差无恐。猖獗独庙矶，水落势益纵。

怪石扼两傍，乱流竞一缝。被阻成轩轾，遭束乃错综。

蹙为盘涡深，激作鼓濆送。下陷窟千寻，上涌花四弄。

一苇蛇赴壑，万浪牛鸣瓮。放棹择强弱，打舷判轻重。

朋党互倾排，仇仇交击撞。情意忿不和，气力悍莫控。

有如诸道兵，不听一帅用。又如五方民，不服一国统。

神禹今则亡，谁能平洚洞。我谓息水斗，犹之息民讼。

水性不可逆，民情不可壅。王者决使导，《周官》一《禹贡》。

我欲铲乱石，快览蜀江空。

作者简介：朱雘，字丹木，石屏人。道光己丑进士，历官陕西布政使。有《味无味斋诗钞》。